### NN 107/2015 (7.10.2015.), Pravilnik o načinu označivanja i pečaćenja mjerila i pretpakovina

DRŽAVNI ZAVOD ZA MJERITELJSTVO

2093

Na temelju članka 59. stavka 3. i članka 60. Zakona o mjeriteljstvu (»Narodne novine«, broj 74/14), ravnatelj Državnog zavoda za mjeriteljstvo donosi

PRAVILNIK

O NAČINU OZNAČIVANJA I PEČAĆENJA MJERILA I PRETPAKOVINA

Članak 1.

(1) Ovim Pravilnikom propisuje se način označivanja i pečaćenja neispravnih zakonitih mjerila odnosno pretpakovina kada se rješenje mjeriteljskog inspektora (u daljnjem tekstu: »inspektor«) koje je postalo izvršno, izvršava pečaćenjem.

(2) Izvršnim rješenjem iz stavka 1. ovog članka smatra se i usmeno rješenje u zapisniku o obavljenom inspekcijskom nadzoru.

Članak 2.

(1) Kada se izvršenje provodi pečaćenjem, inspektor nakon što utvrdi sve odlučne činjenice, može označiti mjerilo odnosno pretpakovine ili pečaćenjem onemogućiti daljnju uporabu mjerila odnosno onemogućiti daljnje stavljanje na tržište i/ili na raspolaganje na tržištu pretpakovina.

(2) Ako nije moguće pečatiti pojedina mjerila ili pretpakovine, mogu se, ako je to neophodno pečatiti prostorije ili objekti u kojima se nalaze mjerila ili pretpakovine.

Članak 3.

Kada se izvršenje provodi pečaćenjem prostorija ili objekata u kojima se nalaze mjerila ili pretpakovine, stranci se nalaže da isprazni te prostorije ili objekte od svih roba i predmeta koje bi se mogle pokvariti, kao i da poduzme i osigura sigurnosne i druge mjere u prostorijama i objektima te na sredstvima rada radi sprječavanja nastanka štete (isključiti struju, plin, vodu, osigura protupožarne mjere i sl.).

Članak 4.

Pečaćenje se obavlja na najpogodniji način tako da nije moguća uporaba mjerila odnosno stavljanje na tržište i/ili na raspolaganje na tržištu pretpakovina, a da se prethodno ne povrijedi službeni pečat ili znak koji je inspektor stavio radi izvršenja rješenja.

Članak 5.

(1) Za označivanje mjerila odnosno pretpakovina upotrebljava se:

– oznaka za mjerilo u obliku naljepnice,

– oznaka za pretpakovine u obliku naljepnice.

(2) Za pečaćenje se upotrebljava:

– žig za utiskivanje za kliješta,

– samoljepljiva vrpca za pečaćenje mjerila odnosno pretpakovina.

(3) Izgled oznaka za mjerila i pretpakovine u obliku naljepnice, žiga za utiskivanje za kliješta te samoljepljive vrpce za pečaćenje mjerila i pretpakovina tiskani su uz ovaj Pravilnik i njegov su sastavni dio (Prilog).

Članak 6.

Oznaka za mjerila u obliku naljepnice izrađena je od trajnoga samoljepljivog papira žute boje. Ima oblik kvadrata s osnovicom 60 mm. Rub oznake je crvene boje, a središnji dio oznake je žute boje. Na oznaci se nalazi:

– na gornjemu dijelu grb Republike Hrvatske i tekst »RH, DZM«

– u središnjemu dijelu tekst: »Na temelju članka 59. stavka 1. točke 2. Zakona o mjeriteljstvu (NN 74/14)«

– u donjemu dijelu tekst: »ZABRANJENA JE UPORABA MJERILA«.

Članak 7.

Oznaka za pretpakovine u obliku naljepnice izrađena je od trajnoga samoljepljivog papira crvene boje. Pravokutnog je oblika dimenzija 105 mm x 52 mm i sadrži:

– na gornjemu dijelu grb Republike Hrvatske i tekst »REPUBLIKA HRVATSKA, DRŽAVNI ZAVOD ZA MJERITELJSTVO, MJERITELJSKA INSPEKCIJA«

– u središnjemu dijelu tekst: »Na temelju članka 59. stavka 1. točke 2. Zakona o mjeriteljstvu (NN 74/14)«

– u donjemu dijelu tekst: »ZABRANJENO JE STAVLJANJE PRETPAKOVINA NA TRŽIŠTE I/ILI NA RASPOLAGANJE NA TRŽIŠTU«.

Članak 8.

Žig za utiskivanje za kliješta ima kružni oblik promjera 7 mm u kojemu se nalaze slova »HR«, a ispod njih »DZM«.

Na drugoj strani ovog žiga nalaze se slova »MI«, a ispod njih brojčana oznaka inspektora koji izvršava pečaćenje.

Članak 9.

Samoljepljiva vrpca za pečaćenje mjerila je bijele boje, širina vrpce je 35 mm i sadrži:

– na gornjemu dijelu grb Republike Hrvatske i tekst »REPUBLIKA HRVATSKA, DRŽAVNI ZAVOD ZA MJERITELJSTVO, MJERITELJSKA INSPEKCIJA«

– u središnjemu dijelu tekst: »Na temelju članka 59. stavka 1. točke 2. Zakona o mjeriteljstvu (NN 74/14)«

– u donjemu dijelu tekst: » ZABRANJENA JE UPORABA MJERILA «.

Članak 10.

Samoljepljiva vrpca za pečaćenje pretpakovina je bijele boje, širina vrpce je 35 mm i sadrži:

– na gornjemu dijelu grb Republike Hrvatske i tekst »REPUBLIKA HRVATSKA, DRŽAVNI ZAVOD ZA MJERITELJSTVO, MJERITELJSKA INSPEKCIJA«

– u središnjemu dijelu tekst: »Na temelju članka 59. stavka 1. točke 2. Zakona o mjeriteljstvu (NN 74/14)«

– u donjemu dijelu tekst: »ZABRANJENO JE STAVLJANJE PRETPAKOVINA NA TRŽIŠTE I/ILI NA RASPOLAGANJE NA TRŽIŠTU «.

Članak 11.

Za označivanje ili pečaćenje mogu se koristiti sredstva iz članka 5. ovoga Pravilnika ili žica s olovnom plombom i kliještima ili lokot, ovisno o ocjeni inspektora kojim sredstvima je tu radnju pogodnije izvršiti.

Članak 12.

Nakon što je izvršio pečaćenje neispravnih mjerila ili pretpakovina, odnosno ulaza u prostorije i objekte u kojima se nalaze mjerila ili pretpakovine, inspektor će na vidnom mjestu zapečaćenih mjerila odnosno pretpakovina ili zapečaćenih ulaznih vrata istaknuti OBAVIJEST u kojoj će istaći naziv akta na temelju kojega je pečaćenje provedeno uz isticanja KLASE, URBROJA i datuma donošenja toga akta te upozorenje da je skidanje i povreda službenog pečata ili znaka kazneno djelo propisano člankom 317. Kaznenog zakona (»Narodne novine« br. 125/11, 144/12, 56/15 i 61/15).

Članak 13.

(1) Obavijest iz članka 12. ovoga Pravilnika mora biti ispisana većim slovima od teksta ostalog sadržaja i sadrži:

– u zaglavlju: grb Republike Hrvatske i naziv »REPUBLIKA HRVATSKA, DRŽAVNI ZAVOD ZA MJERITELJSTVO, SAMOSTALNA SLUŽBA ZA MJERITELJSKU INSPEKCIJU«

– u središnjemu dijelu: krupnijim slovima ispisane riječi »OBAVIJEST« (slijedi tekst obavijesti) i riječi »UPOZORENJE – KAZNENO DJELO SKIDANJA I POVREDE SLUŽBENOG PEČATA ILI ZNAKA (članak 317. Kaznenog zakona)«, a ispod tih riječi ispisan sadržaj odredaba članka 317. Kaznenog zakona.

(2) Obavijest potpisuje inspektor koji vodi postupak.

Članak 14.

(1) Ako je iz opravdanih razloga (radi otklanjanja kvara na instalacijama ili radi poduzimanja drugih radnji u svezi sa sigurnošću ljudi i imovine, zaštitom okoliša ili sprječavanjem nastanka štete i sl.) nakon pečaćenja potrebno nakratko otpečatiti prostorije ili objekte dok mjera pečaćenja traje, inspektor će stranci to i dopustiti.

(2) Kada je potrebno radi otklanjanja utvrđene nepravilnosti prethodno otpečatiti prostorije ili objekte odnosno mjerila ili pretpakovine, inspektor će stranci to i dopustiti.

(3) Novo pečaćenje će obaviti inspektor koji vodi postupak, a u njegovoj odsutnosti ili spriječenosti drugi nadležni inspektor uz obvezno sastavljanje zapisnika o tim radnjama.

Članak 15.

Kada inspektor utvrdi da je obveza utvrđena rješenjem izvršena nakon proteka vremena za koje je mjera izrečena ili ako je odobrio zahtjev stranke da se skine pečat, dužan je odmah otpečatiti prostorije ili objekte odnosno mjerila ili pretpakovine i o tome sastaviti poseban zapisnik.

Članak 16.

Danom stupanja na snagu ovog Pravilnika prestaje važiti Naputak o načinu pečaćenja kada se rješenje državnoga mjeriteljskog inspektora izvršava pečaćenjem (»Narodne novine« br. 91/05).

Članak 17.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/15-02/09

Urbroj: 558-05/1-15-2

Zagreb, 25. rujna 2015.

Zamjenik ravnatelja
mr. sc. Božidar Ljubić, dipl. ing., v. r.

**PRILOG**

**![](dodatni/437956.jpg)**

107 07.10.2015 Pravilnik o načinu označivanja i pečaćenja mjerila i pretpakovina

107 07.10.2015 Pravilnik o načinu označivanja i pečaćenja mjerila i pretpakovina

107 07.10.2015 Pravilnik o načinu označivanja i pečaćenja mjerila i pretpakovina